Diari Oficial de la Generalitat Valenciana


Sumari del DOGV 6237, del 31-03-2010 (2010/3493)

RESOLUCIÓ de 17 de novembre de 2008, de la Direcció General per al Canvi Climàtic, per la qual s'atorga a l'empresa Cerámica Bechinense, SA l'autorització ambiental integrada per a una indústria de fabricació de productes ceràmics mitjançant enfornada al terme municipal de Betxí.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6237

Data del DOGV
:   31-03-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/3493


Data del document
:   17-11-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 17 de novembre de 2008, de la Direcció General per al Canvi Climàtic, per la qual s'atorga a l'empresa Cerámica Bechinense, SA l'autorització ambiental integrada per a una indústria de fabricació de productes ceràmics mitjançant enfornada al terme municipal de Betxí. [2010/3493]  
Vistos els documents que consten en l'expedient 275/06 IPPC, instruït a instàncies de l'empresa Cerámica Bechinense, SA, a fi d'obtenir l'autorització ambiental integrada per a una indústria de fabricació de productes ceràmics mitjançant enfornada, s'emet aquesta resolució de conformitat amb els següents  
Antecedents de fet  
1. Amb data 26 de desembre de 2006 Cristóbal Badenes Gómez, en nom de la mercantil Cerámica Bechinense, SA, amb CIF W23219414 i domicili al camí de les Mines, s/n, de Betxí (Castelló), va presentar al Registre de la Direcció Territorial de Castelló de la Conselleria de Justícia, Interior i Administracions Públiques una sol·licitud d'autorització ambiental integrada per a una indústria de fabricació de productes ceràmics mitjançant enfornada, que es detalla en l'annex I.  
Aquesta sol·licitud va tenir entrada al Registre General de la Conselleria de Territori i Habitatge el 28 de desembre de 2006.   
Entre la documentació aportada consta la sol·licitud presentada a l'Ajuntament de Betxí l'11 d'octubre de 2006 de l'informe de compatibilitat urbanística de la instal·lació.  
2. Amb data 29 de gener de 2007 es va admetre a tràmit la sol·licitud i la Conselleria va remetre la documentació a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la suficiència de la documentació aportada.  
Consten en l'expedient els informes de suficiència emesos pels organismes següents:  
Servei de Protecció de l'Ambient Atmosfèric, en matèria de contaminació acústica;  
Àrea d'Avaluació Ambiental;  
Servei de Residus Industrials;  
Ajuntament de Betxí;  
Confederació Hidrogràfica del Xúquer;  
Servei de Residus Urbans.  
3. Amb data 4 de juny de 2007 va tenir entrada al Registre de la Conselleria de Medi Ambient, Aigua, Urbanisme i Habitatge documentació presentada pel titular, consistent en el certificat de compatibilitat urbanística de l'Ajuntament de Betxí, de data 3 de gener de 2007, en el qual s'indica que l'activitat que s'ha d'exercir és compatible amb els usos previstos per les normes subsidiàries vigents de planejament per a la zona.   
D'altra banda, com a conseqüència del contingut dels informes de suficiència elaborats pels organismes consultats en la tramitació de l'expedient, es van oficiar requeriments a l'empresa els dies 7 de juny i 10 d'agost de 2007.   
4. Amb data 3 d'agost de 2007 va tenir entrada en aquesta Conselleria un escrit de l'Ajuntament de Betxí, mitjançant el qual remetia l'informe dels resultats dels mesuraments de soroll efectuats pel tècnic municipal a petició dels veïns d'una urbanització pròxima a la indústria, perquè l'organisme competent en la tramitació de l'autorització ambiental integrada adoptara les mesures que considerara procedents, si calia. Aquest informe es va traslladar al Servei de Protecció de l'Ambient Atmosfèric.   
5. Amb data 28 d'agost de 2007 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, i es va publicar l'anunci corresponent en el Diari Oficial de la Comunitat Valenciana (núm. 5586).   
Durant el període d'informació pública es van presentar a l'Ajuntament de Betxí quatre al·legacions al projecte en matèria de sorolls. Aquestes al·legacions foren formulades pel president de la comunitat de propietaris de la urbanització Versalles d'aquest municipi i per tres particulars, i tots els escrits s'ajusten a un mateix model d'al·legació.  
En l'expedient consta el certificat de la informació pública emés per l'Ajuntament de Betxí, com també la còpia de les al·legacions.  
6. Una vegada transcorregut el termini d'informació pública, es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
7. Amb data 5 d'octubre de 2007 es va oficiar un requeriment al titular com a conseqüència de l'informe emés pel Servei de Protecció de l'Ambient Atmosfèric en matèria de contaminació acústica, a fi que es feren mesuraments del nivell de soroll a la zona residencial pròxima a la indústria.   
Posteriorment, el 8 de novembre de 2007 es va rebre un informe sobre l'establiment emés per l'Entitat de Sanejament d'Aigües relatiu a la gestió de les aigües residuals generades per l'activitat, segons el qual l'únic abocament que l'empresa efectua a la xarxa de col·lectors generals de la Comunitat Valenciana és de tipus sanitari, per la qual cosa no hi ha cap inconvenient per a la concessió de l'autorització ambiental integrada.   
8. Amb data 13 de desembre de 2007 l'empresa va presentar documentació addicional a requeriment d'aquesta Conselleria, la qual va ser tramesa als organismes competents per a avaluar-la.   
9. Amb data 2 d'abril de 2008 la Confederació Hidrogràfica del Xúquer va emetre un informe favorable sobre l'expedient, condicionat al compliment d'una sèrie de prescripcions que s'han incorporat a aquesta resolució.   
10 Amb data 7 d'abril de 2008 la directora general de Gestió del Medi Natural va emetre la declaració d'impacte ambiental, en la qual considerava acceptable, únicament a l'efecte ambiental i sense perjudici de l'obtenció prèvia de les autoritzacions sectorials que hi siguen aplicables, el projecte Fàbrica de productes ceràmics, promogut per Cerámica Bechinense, SA, ubicada al camí de les Mines, s/n, del terme municipal de Betxí, província de Castelló, sempre que es desenvolupe d'acord amb el que estableixen l'estudi de impacte ambiental, el projecte tècnic i la resta de documentació que constitueix l'expedient avaluat.  
11 Amb data 28 d'abril de 2008 es va concedir l'autorització ambiental integrada, amb el número 232-08/AAI/CV, a la part de la instal·lació en la qual es du a terme l'activitat fins ara autoritzada, basant-se en la llicència d'activitat i la resta d'autoritzacions sectorials concedides en el seu moment.  
12. L'Ajuntament de Betxí va emetre un informe amb data 30 de maig de 2008, en el qual es requeria a l'empresa documentació complementària aclaridora, consistent en un certificat de vida útil de l'edificació, emés per un facultatiu competent.  
D'altra banda, el 9 de juny de 2008 l'empresa va aportar nova documentació en matèria de contaminació acústica, consistent en el pla d'actuació sobre els focus generadors de soroll, que es va trametre al servei competent. Aquest servei va emetre un informe el 3 de juliol, en el qual considerava que la documentació aportada era suficient i es condicionava a la presentació d'una auditoria acústica mitjançant la qual es comprovara l'efectivitat de les mesures correctores establides pel titular.   
Així mateix, s'han incorporat a l'expedient els informes emesos pel Servei de Residus Industrials i el Servei de Residus Urbans.   
13. Amb data 28 de juliol de 2008 es va fer el tràmit d'audiència a l'interessat, i aquest va manifestar que no tenia intenció de presentar cap al·legació.  
14. Amb data 29 de juliol de 2008 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 275/06 IPPC de sol·licitud d'autorització ambiental integrada, promoguda per Cerámica Bechinense, SA.  
Posteriorment, amb data de registre d'entrada en la Conselleria el 20 d'octubre de 2008, es va rebre el certificat de vida útil de l'edificació, aportat pel titular d'acord amb el que havia sol·licitat l'Ajuntament de Betxí.   
Als fets anteriors són aplicables els següents  
Fonaments de dret  
1. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.  
2. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.   
3. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del President de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 106/2008, de 18 de juliol, del Consell, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a Cerámica Bechinense, SA l'autorització ambiental integrada per a una indústria de fabricació de productes ceràmics mitjançant enfornada, situada al camí de les Mines, s/n, del terme municipal de Betxí (Castelló), d'acord amb el projecte bàsic per a la sol·licitud d'autorització ambiental integrada de novembre de 2006, subscrit per Cristóbal Badenes Gómez i visat a Castelló pel Col·legi Oficial d'Enginyers Industrials Superiors de la Comunitat Valenciana el 21 de desembre de 2006, la qual queda inscrita en el Registre General d'Instal·lacions IPPC de la Comunitat Valenciana amb el número 232-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els focus d'emissió següents:  
  
  
\* \* \* \* \* \* \* \* \*  
  
Els valors límit d'emissió per als focus canalitzats descrits i la periodicitat de controls per part d'una entitat col·laboradora en matèria de qualitat ambiental (ECMQA) són els següents:  
(1) Per als focus d'origen en forns amb un cabal de gasos inferior a 3.000 Nm³/h, el valor límit de fluorurs pot ser de 30 mg/Nm³, sempre que el cabal màssic d'aquest contaminant siga inferior a 0,1 kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, caldrà entregar a la Conselleria de Medi Ambient, Aigua, Urbanisme i Habitatge un estudi tècnic justificatiu que incloga balanços de massa i una proposta de valor límit.  
(3) Queden exclosos del mesurament de contaminants els focus d'evacuació de l'aire de refredament dels forns de cocció de taulells.  
(4) Queden exclosos del mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals de funcionament i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
S'ha de dur a terme un pla d'acció que permeta caracteritzar de manera representativa els nivells d'emissió de clor i plom dels focus que evacuen gasos procedents de forns de cocció.  
1.2. Control de l'emissió de contaminants per focus canalitzats  
1.2.1. Sistemes de depuració de partícules  
Almenys els focus que evacuen corrents de gasos provinents d'aspiracions de material pulverulent han de disposar de sistemes correctors de depuració de partícules. Així mateix, han de disposar també d'aquests sistemes correctors els focus associats als forns de cocció, sempre que siguen necessaris per a complir els límits d'emissió de partícules que estableix aquesta resolució.  
El funcionament adequat d'aquests sistemes correctors s'ha d'assegurar mitjançant el control i el registre continu almenys d'un paràmetre d'operació del sistema, que ha d'escollir l'empresa entre els tècnicament reconeguts o fonamentats, com ara la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge d'aquest paràmetre han de ser verificats per entitats col·laboradores de l'administració en matèria de qualitat ambiental i estar a disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra. Els focus canalitzats han de tenir la situació, la disposició, la dimensió i els accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera han de garantir una correcta dispersió dels contaminants emesos. Més concretament, la seua alçària no sols ha de complir el que estableix l'Ordre de 18 d'octubre de 1976, sinó que es recomana que siga tal que, en una distància equivalent a deu vegades l'alçària del punt d'emissió d'un focus, no hi haja altres estructures d'alçària superior a la del mateix focus menys dos metres, que produïsquen un apantallament que dificulte la dispersió i justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge ha de ser inferior als 200 ºC.  
c) Els mesuraments s'han de fer en condicions normals de funcionament de les instal·lacions, registrant els paràmetres que les determinen, i han de cobrir totes les tipologies o grups de productes diferents que es fabriquen en cada instal·lació.  
d) Les concentracions mesurades han d'estar referides sempre a condicions normals de pressió i temperatura (101,3 kPa i 273,16 K), i per als gasos de combustió en base seca i un contingut d'oxigen del 18% de O2.  
e) Els mesuraments de fluor s'han de fer amb sondes de material resistent a l'atac àcid, d'acord amb la norma ISO 15.713: 2006.  
1.3. Control de l'emissió de partícules per fonts difuses  
1.3.1. Emmagatzematge i manipulació de materials pulverulents  
L'emmagatzematge i la manipulació de materials pulverulents s'ha de fer en les condicions següents:  
a) S'han de tancar tots els sistemes de transport de matèries primeres pulverulentes (cintes transportadores, catúfols, etc.).  
b) Totes les operacions indicades a continuació s'han de dur a terme en naus tancades dotades de sistemes d'aspiració amb depuració posterior:  
Operacions de càrrega i trituració de matèries primeres a granel.  
Operacions d'emmagatzematge i descàrrega de grànul atomitzat.  
Operacions d'emmagatzematge del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de fer en les condicions següents:  
a) Reducció de la resuspensió de pols causada per la circulació interna de vehicles, per a la qual cosa s'han de pavimentar els circuits adequats, s'han de mantenir netes les zones de circulació i s'hi ha de limitar la velocitat.  
b) Control a l'entrada i eixida del complex que assegure que els camions van coberts i tancats per a evitar vessaments. No es permetrà l'accés o l'eixida de la instal·lació a vehicles que no circulen coberts o tancats.  
2. Soroll  
Respecte al nivell de sorolls transmesos a l'exterior, cal complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En relació amb això, l'activitat no ha de transmetre nivells sonors de recepció en funció de l'ús dominant de la zona superiors als indicats en l'annex II de la Llei 7/2002.   
En concret, per a les zones d'ús industrial s'han de complir els límits sonors externs que s'indiquen a continuació:   
  
Amb tot, i tenint en compte que la instal·lació està pròxima a sòl d'ús residencial, els nivells de recepció externs que s'han de complir en aquesta zona són els següents:  
  
Es concedeix un termini de tres mesos, a partir de la concessió de l'autorització ambiental integrada, per a l'execució de les mesures correctores plantejades en el projecte i per a la presentació davant la Direcció General per al Canvi Climàtic d'una auditoria acústica que garantisca el compliment dels valors límit indicats, tant a les zones d'ús industrial com a les zones pròximes d'ús residencial.  
La auditoria s'ha de fer a l'entorn immediat de la parcel·la de l'activitat per una entitat col·laboradora en matèria de qualitat ambiental per al camp de la contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
Així mateix, d'acord amb l'article 37, cada cinc anys una ECMQA ha de fer una auditoria acústica a fi de verificar que es continuen complint els límits esmentats i que no se superen els nivells sonors en els punts on se situa el receptor més pròxim.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Abocaments  
Cal actuar segons el que s'ha especificat en el projecte, de manera que es garantisca la inexistència d'abocament d'aigües residuals industrials al domini públic hidràulic.  
Les aigües residuals del procés industrial procedeixen de la secció d'esmaltadura i mòlta (preparació d'esmalts), com també del laboratori (de proves realitzades amb les peces i productes idèntics als que després s'utilitzen en la fabricació), s'aboquen a canalons bé directament, bé mitjançant l'acció de raigs d'aigua, i s'acumulen en basses impermeables i estanques, des d'on són arreplegades per camions cisterna amb destinació a un atomitzador extern. Les basses estan intercomunicades i disposen d'una capacitat total de 150 m³.  
Respecte a les aigües d'origen sanitari, es generen en les dues instal·lacions sanitàries que hi ha a la planta i discorren per canonades específiques separades de qualsevol altre tipus d'aigües.   
Segons consta en l'informe emés per l'Entitat de Sanejament d'Aigües, l'establiment de referència efectua els abocaments d'aigües sanitàries al col·lector general a través d'un punt d'abocament, i a una fossa sèptica (depòsit estanc), sense disposar de pretractament per a aquestes.   
Per a l'abocament a la xarxa de col·lectors generals de la Comunitat Valenciana, el titular disposa d'autorització per resolució del director general d'Obres Públiques de la Conselleria d'Infraestructures i Transport de data 15 de juny de 2007, mentre que la gestió de les aigües sanitàries que s'arrepleguen en un depòsit estanc consisteix en l'abocament directe a l'EDAR amb un camió cisterna, i l'empresa també disposa de l'autorització corresponent per al buidatge d'aquestes aigües a la depuradora mancomunada d'Onda, Betxí i Vila-real.   
No obstant això, i segons es manifesta en el projecte bàsic, la intenció del titular és connectar totes les aigües d'origen sanitari a la xarxa de col·lectors que hi ha al polígon.   
Així, vista la gestió actual d'una part de les aigües sanitàries, i tenint en compte la situació prevista per a aquestes, el titular haurà de presentar, en un termini màxim de dos mesos des de l'obtenció de l'autorització ambiental integrada, documentació justificativa de la gestió definitiva per a aquest corrent d'aigües residuals sanitàries. Per a això, el titular ha d'aportar, davant la Direcció General per al Canvi Climàtic, la documentació següent:  
a) En el cas que es mantinga la gestió a través d'un depòsit estanc i l'abocament amb un camió cisterna a la depuradora, els càlculs justificatius del volum d'abocament anual que es fa a aquest depòsit i de les seues dimensions; el certificat tècnic de la impermeabilitat i estanquitat del depòsit; el contracte amb el gestor autoritzat encarregat de la gestió d'aquestes aigües, i les factures de buidatge concordants amb el volum generat.  
b) En el cas que es connecten totes les aigües sanitàries a través del punt d'abocament al col·lector que està actualment operatiu, cal aportar una memòria descriptiva amb la solució adoptada per a la connexió, com també el certificat de connexió emés pel titular de la xarxa de sanejament, que acredite que totes les aigües d'origen sanitari generades en la indústria s'evacuen a través d'aquest punt d'abocament.   
Respecte a les aigües pluvials, es condueixen mitjançant canalons i baixants distribuïts al llarg de les cobertes de les naus fins a col·lectors soterrats per davall d'aquestes, que desaigüen en la mateixa parcel·la i s'evacuen, per escorrentia, fins a ser arreplegades en diversos embornals situats a la parcel·la, que les condueixen finalment fins al barranc de les Mines a través d'un col·lector soterrat. Aquestes aigües són netes, la qual cosa justifica que no siga necessària la instal·lació d'una bassa per a l'arreplega de les aigües pluvials. No hi ha a l'exterior de les naus cap material susceptible de contaminar la conca vessant, perquè l'emmagatzematge d'aquests productes es fa en zones cobertes i convenientment protegides.   
3.1. Control  
El titular ha de mantenir els abocaments generats per la seua activitat connectats a la xarxa de clavegueram, sense que hi haja cap sistema de desguàs capaç de generar un abocament directe o indirecte al domini públic hidràulic, i ha de presentar davant l'òrgan competent per a l'atorgament de l'autorització ambiental integrada un certificat de connexió dels abocaments d'aigües residuals emés pel titular de la xarxa de sanejament.  
Respecte a la gestió de les aigües residuals industrials, ha d'aportar, davant l'òrgan competent per a l'obtenció de l'autorització ambiental integrada, el contracte amb el gestor autoritzat i les factures de buidatge de les basses o el certificat del gestor autoritzat on conste que s'han retirat tots els volums que al·lega el titular.   
El titular de l'activitat està obligat a portar el manteniment adequat de les basses o depòsits d'acumulació de les aigües residuals de manera que en quede assegurada la impermeabilitat i l'estanquitat al llarg del temps.  
La línia o línies d'aigua de l'activitat susceptibles de generar abocaments d'aigües residuals no han de disposar de cap sistema de desguàs capaç de generar un abocament continu o discontinu, ni directe ni indirecte, al domini públic hidràulic.  
Es recorda que, d'acord amb l'article 100 del text refós de la Llei d'aigües (Reial decret legislatiu 1/2001, de 20 de juliol), "està prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització administrativa prèvia", i s'incoarà, si escau, un expedient sancionador per infracció tipificada en la lletra f) de l'article 116.3 de l'esmentada llei.  
Amb vista a possibles inspeccions per part dels òrgans que tenen atribuïdes les funcions de control i vigilància del domini públic hidràulic i per a garantir la inexistència d'abocaments al domini públic hidràulic, el titular ha de disposar i presentar, quan aquests òrgans ho requerisquen, les factures o justificants acreditatius de la retirada de les aigües residuals que s'hagen emmagatzemat en un depòsit impermeable per al posterior tractament per un gestor autoritzat, de manera que aquests concorden amb el volum generat.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie, de manera que no es puga produir la contaminació de les aigües pluvials, les quals han de ser recollides i eliminades per sistemes que asseguren la inalterabilitat de les seues característiques qualitatives i la innocuïtat del seu abocament al domini públic hidràulic, si escau.  
D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb aquesta autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
Ha de complir les condicions i els límits d'abocament imposats en l'ordenança municipal d'abocaments de l'Ajuntament de Betxí i en l'autorització d'abocament concedida per l'Entitat de Sanejament d'Aigües.  
4. Protecció del sòl i de les aigües subterrànies  
No s'ha de fer cap abocament que puga afectar el sòl o les aigües subterrànies.  
No es podrn fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Cal ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
En aquest sentit, l'empresa ha presentat l'informe preliminar de situació del sòl, d'acord amb el que estableix l'article 3.1 del Reial decret 9/2005, sense perjudici que posteriorment es puguen requerir al titular de l'activitat informes complementaris o periòdics més detallats, tal com preveuen els punts 3 i 4 de l'article 3 de l'esmentat reial decret.  
Així mateix, el titular de l'activitat està obligat a complir el que disposa el punt 5 de l'article 3 del Reial decret 9/2005, en el cas que a l'emplaçament anara a exercir-se una activitat diferent de l'actual o canviara l'ús del sòl, i també el que estableix l'article 8 del mateix reial decret, referit a la publicitat registral.  
D'altra banda, segons es notifica en l'informe, l'empresa té un depòsit subterrani de fueloil construït amb formigó armat, instal·lat en 1972 i actualment en desús. Per tant, a causa del llarg període de temps que ha estat operatiu, pot constituir un focus d'afecció als terrenys adjacents a l'entorn del tanc, cosa que cal tenir en compte a fi de verificar una possible contaminació del sòl, sobretot si el depòsit ha de ser desmantellat i la terra adjacent excavada, i en aquest cas caldrà controlar i, si cal, analitzar la possible afecció.   
5. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza l'empresa Cerámica Bechinense, SA per a la producció dels residus següents, sempre que la seua capacitat de generació anual siga de l'ordre de magnitud que es detalla a continuació i la producció de producte acabat a les instal·lacions del centre productiu detallat en l'annex I siga aproximadament de 27.066 t/any de taulellets i paviments.  
  
Aquest centre productiu està inscrit en el Registre de Petits Productors de Residus Perillosos de la Comunitat Valenciana.  
En el termini de tres mesos des de la concessió d'aquesta autorització, cal aportar una còpia dels documents d'acceptació dels residus produïts especificats en la taula anterior, emesos per un gestor autoritzat, que no consten en l'expedient de referència. Aquests documents han de ser originals (o còpies compulsades), han d'estar segellats pel gestor i han d'estar vigents.  
D'acord amb la Llei 10/2000, de 12 de desembre, de residus de la Comunitat Valenciana, està prohibida la mescla o dilució de residus que en dificulte la gestió. Per tant, els residus generats a la instal·lació diferents dels propis del procés productiu (residus del manteniment de les instal·lacions, del laboratori, llots de fosses sèptiques, aigües sanitàries, etc.) en cap cas podran mesclar-se per a ser gestionats posteriorment amb llots i suspensions aquoses que contenen materials ceràmics.  
Els residus es poden emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es poden emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període han de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzematge ha d'estar inclosa en el sistema general de protecció contra incendis de la indústria i ha de reduir al mínim possible la dispersió de zones d'emmagatzematge de residus perillosos dins l'empresa.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la més gran d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, implique un augment de la perillositat o en dificulte la gestió.  
Per a la recollida de possibles fugues o vessaments accidentals de líquids, tant de residus com de matèries primeres, cal disposar de material absorbent no inflamable en quantitat suficient per a aquesta finalitat. L'absorbent, una vegada contaminat, s'ha de gestionar com a residu perillós o no perillós, segons corresponga.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, com també el número de document de control i seguiment utilitzat, si escau, i el gestor a qui s'entrega el residu.  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los.  
Cada quatre anys cal aportar el pla de prevenció i reducció de residus, que s'ha de presentar a la Direcció General per al Canvi Climàtic.  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els requisits que estableix la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual s'aprova el Reglament per al desplegament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
Si, tot i amb això, es produeix algun incident en les instal·lacions que comporte un funcionament anòmal i en pot resultar l'incompliment dels límits imposats, s'ha de comunicar immediatament aquesta situació a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil ha d'utilitzar tots els mitjans al seu abast per a reduir al màxim els efectes sobre el medi ambient.  
En el termini màxim de set dies després de l'incident, la mercantil ha de remetre a l'Ajuntament i a la Direcció General per al Canvi Climàtic un informe detallat en el qual, a més de les dades identificatives, han de figurar les següents:  
Les causes de l'incident.  
L'hora en què es va produir i la duració.  
Les característiques de l'emissió o abocament.  
Les mesures correctores adoptades.  
L'hora i la forma en què es va comunicar el succés.   
En relació amb el possible dany ambiental ocasionat per l'activitat, cal aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat ha de disposar d'una garantia financera que permeta afrontar la responsabilitat ambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, bé al sistema comunitari de gestió i auditoria ambientals (EMAS), bé al sistema de gestió ambiental UNE-EN ISO 14147: 2004.  
Així mateix, quan es determine el cessament de l'activitat, cal desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
7. Impacte ambiental  
En tot el que no recull aquesta autorització ambiental integrada, cal ajustar-se al compliment dels condicionants que estableix la declaració d'impacte ambiental emesa per la directora general de Gestió del Medi Natural amb data 7 d'abril de 2008.  
8. Altres condicions  
D'acord amb l'informe emés per l'Ajuntament de Betxí, en el cas que en el futur es projecte la realització d'obres o instal·lacions, el titular haurà de justificar que les obres estan compreses entre les que regula l'article 9.4.5.8 de les Normes subsidiàries del planejament municipal, és a dir, tot tipus d'obres de reforma, modernització i millora amb un pressupost igual o inferior al 50% del que tindria si es construïren de nova planta.   
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi.  
La indústria i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte.  
9. E-PRTR  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
Abans de posar en marxa l'ampliació, el titular ha d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries d'acord amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que ha d'anar acompanyada de la documentació següent:  
- Certificat visat del tècnic director de l'execució del projecte, en el qual s'ha d'acreditar que les instal·lacions i l'activitat s'ajusten al projecte presentat i autoritzat, com també a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació, segons el Decret 29/2007, de 9 de març, de modificació del Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'acredite el compliment del contingut de l'autorització ambiental integrada.  
Quart  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Cinqué  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Sisé  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 17 de novembre de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Cerámica Bechinense, SA disposa d'una planta de fabricació i comercialització de taulells ceràmics al terme municipal de Betxí, i sol·licita l'autorització ambiental integrada per a les seues instal·lacions existents, on pretén dur a terme una ampliació, consistent bàsicament en la baixa d'un dels forns existents i la substitució per un de nou de 2.700 m²/dia de producció nominal.  
Amb la modificació, l'activitat tindrà una capacitat de producció total de 5.400 m²/dia, la qual cosa es correspon amb una capacitat anual de producte ceràmic de 27.066 tones.  
La producció anual de l'empresa en funció dels tipus de productes fabricats és d'aproximadament 19.416 t/any de paviment de gres esmaltat i 7.650 de taulellets i paviments esmaltats de suport porós.   
El procés per a l'obtenció de peces ceràmiques de paviment i revestiment consisteix en la consecució de les operacions següents:  
Recepció de matèries primeres (argila atomitzada, frites i additius).  
Emmagatzematge d'argila atomitzada en sitges de repòs, que es carreguen des de les tremuges de recepció mitjançant l'elevador de catúfols i les cintes mòbils.  
Preparació d'esmalts i colors, en què se sotmeten la frita i els additius a processos de mòlta en molí de boles d'alúmina, i s'ajusten les condicions de la suspensió aquosa.  
Premsatge en sec de l'argila en premses hidràuliques, que produeixen la compressió de la pasta en el motle.  
Assecatge de les peces premsades per a reduir-ne el contingut d'humitat, procés en el qual es produeix la combustió amb gas natural.  
Esmaltadura i serigrafia de peces crues, mitjançant màquines d'aplicació en sec o per via humida, per a depositar sobre les peces les capes corresponents de vernís vitri.  
Emmagatzematge de peces esmaltades sobre boxs. Els boxs apilen les peces en plans successius de corrons giratoris, i serveixen per a manipular les peces impedint tot contacte entre elles o amb elements estranys.  
Cocció ràpida en forn monoestrat de corrons, que consta de tres parts fonamentals: preescalfament, cocció i refredament controlat. S'utilitza com a combustible gas natural.  
Emmagatzematge de peces cuites en boxs mòbils.  
Classificació i embalatge. Les peces cuites passen a la zona de classificació on són seleccionades, separades en classes, empaquetades i paletitzades, i s'envien al magatzem de producte acabat.  
Emmagatzematge de producte acabat i expedició.  
Respecte a les emissions a l'atmosfera generades per l'activitat, els sistemes per a controlar-les i reduir-les consisteixen en filtres de mànegues de via seca per a les seccions de recepció d'argiles i premsatge, i filtre de via humida de tipus Venturi per a la secció d'esmaltadura. Als forns i assecadors es produeix l'evacuació a l'exterior dels fums de combustió a través de les xemeneies corresponents.  
Les aigües residuals d'origen industrial i el rebuig del filtre de via humida s'emmagatzemen en unes basses de formigó armat que corresponen al sistema de depuració que s'usava abans a la fàbrica, per la qual cosa es tracta de diverses basses comunicades entre elles i mitjançant sobreeixidors i bombes, amb un volum global de 150 m³. Diàriament aquestes aigües són arreplegades i transportades a un gestor extern que les valoritza en el procés d'atomització.   
Es preveu que totes les aigües residuals d'origen sanitari siguen evacuades a la xarxa de clavegueram.   
Respecte a la generació de residus, es fa l'agrupament per seccions, i posteriorment es traslladen a una zona general d'emmagatzematge, des d'on són arreplegats pels gestors autoritzats. El rebuig cru i el procedent de les aspiracions de les seccions de recepció de terres i premsatge són enviats per a valoritzar-los a un atomitzador autoritzat per a la seua gestió.